సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
నీర‌వ్ మోదీ, కుటుంబ స‌భ్యుల‌కు కోర్టు నోటీసులు
వజ్రాల వ్యాపారి నీరవ్‌ మోదీ సోదరి పూర్వీ మోదీ, సోదరుడు నీశల్‌ మోదీకి ముంబైలోని ప్రత్యేక కోర్టు నోటీసులు జారీ చేసింది.
Samayam Telugu | Updated:
Aug 12, 2018, 07:40AM IST
వజ్రాల వ్యాపారి నీరవ్‌ మోదీ సోదరి పూర్వీ మోదీ, సోదరుడు నీశల్‌ మోదీకి ముంబైలోని ప్రత్యేక కోర్టు నోటీసులు జారీ చేసింది. వీరిద్దరు వచ్చే నెల 25న ఉదయం 11 గంటలకు తన ముందు హాజరు కావాలని ప్రత్యేక న్యాయమూర్తి ఎంఎస్‌ ఆజ్మి ఆదేశించారు. కోర్టుకు హాజ‌రుకాక‌పోతే ‘పరారీలో ఉన్న ఆర్థిక నేరస్థుల చట్టం’ కింద వీరి ఆస్తులను స్వాధీనం చేసుకోవాల్సి ఉంటుందని కోర్టు హెచ్చరించింది. ఇంతకు ముందు జారీ చేసిన నోటీసుల ప్రకారం నీరవ్‌ మోదీ కూడా అదే రోజు కోర్టు ముందు హాజరు కావాల్సి ఉంది. అక్రమ నగదు లావాదేవీల నిరోధక చట్టం (పిఎంఎల్‌ఎ) కింద ఎన్‌ఫోర్స్‌మెంట్‌ డైరెక్టరేట్ (ఈడీ) దాఖలు చేసిన కేసును విచారించిన న్యాయమూర్తి ఈ మేరకు ఆదేశాలు జారీ చేశారు.
ఇందుకు సంబంధించి మూడు ప్రకటనలను ముంబైలోని స్థానిక పత్రికల్లో విడుదల చేశారు. వీరిద్దరిని కూడా నీరవ్‌ మోదీ ఆర్థిక లావాదేవీలతో సంబంధం ఉన్న వ్యక్తులుగా పరిగణించాలని ఈడీ కోరింది. మీకు కూడా ఆర్థిక ప్రయోజనం ఉన్నట్లు ఈడీ పేర్కొన్న ఆస్తులను ఎందుకు స్వాధీనం చేసుకోకూడదో చెప్పండి అని కోర్టు వీరిద్దరిని ఆ నోటీసుల్లో కోరింది. కొంత మంది అధికారుల సాయంతో ప్రభుత్వ రంగంలోని పంజాబ్‌ నేషనల్‌ బ్యాంక్‌(పీఎన్‌బీ)ను రూ.14,000 కోట్ల మేర మోసగించిన కేసులో నీరవ్‌ మోదీ, అతడి సమీప బంధువు మెహుల్‌ చోక్సీ ప్రధాన నిందితులు.